བོད་ཀྱི་རིག་གནས་བཅུའི་ཡ་གྱལ་དུ་བགྲང་བའི་ཟློས་གར་ནི་ཤེས་བྱ་མཐའ་ཡས་རྒྱ་མཚོའི་ཁྲོད་ཀྱི་འོད་དུ་འཚེར་བའི་མུ་ཏིག་རྡོག་ཅིག་ཡིན་ཞིང་།རང་རེའི་བོད་ཀྱི་ལོ་རྒྱུས་ཀྱི་ཆུ་རྒྱུན་རིང་མོའི་ཁྲོད་དུ་ཟློས་གར་ཆེན་མོ་བརྒྱད་ལ་སོགས་པའི་སྲོལ་རྒྱུན་གྱི་ཟློས་གར་མང་པོ་དར་ཞིང་རྒྱས་པར་གྱུར་བ་དང་དེ་དག་གི་རྨང་གཞིའི་སྟེང་དེང་རབས་ཀྱི་ཟློས་གར་མང་པོའང་ཆར་རྗེས་ཀྱི་ཤ་མོ་བརྡོལ་བ་བཞིན་གསར་དུ་འབྱུང་བཞིན་པའི་སྐབས་ལ།སྣ་མང་རིག་གནས་ཀྱི་ཁྱོན་ལ་འཇུག་བཞིན་པའི་མཐོ་འབྲིང་སློབ་མ་རྣམས་ལའང་སློབ་དེབ་ཁྲོད་དུ་ཟློས་གར་གྱི་འཁྲབ་གཞུང་དང་གཞུང་ལུགས་ཀྱི་སྐོར་བཀོད་སྒྲིག་བྱས་ཡོད་པས།ཉེ་ལམ།མཚོ་ལྷོ་ཁུལ་མི་རིགས་མཐོ་འབྲིང་གཉིས་པའི་བོད་ཡིག་ཁྲིད་དཔྱོད་ཁག་གིས་སློབ་མ་རྣམས་ཀྱི་འཇོན་ནུས་སྔོག་འདོན་དང་སློབ་དེབ་ཀྱི་ཤེས་བྱར་བྱང་ཆ་ཐོན་པ།འཁྲབ་སྟོན་སྒྱུ་རྩལ་ལ་དགའ་བ་བསྐྱེད་པ།སློབ་གསེང་གི་འཚོ་བར་སྤྲོ་སྣང་ལྡན་པར་བྱ་བ་བཅས་ལ་དམིགས་ནས་མཐོ་གཉིས་ལོ་རིམ་ཁག་གི་འཛིན་གྲྭ་སོ་སོའི་སློབ་དེབ་དང་འབྲེལ་བའི་ཟློས་གར་འཁྲབ་སྟོན་འགྲན་བསྡུར་གྱི་བྱེད་སྒོ་སྤེལ།